《游天平山十六韵》
清代·弘历

吴会众山镇，天平万笏朝。飞来峰拔地，林立石干霄。

茶坞西邻近，支硎北户招。势连高景秀，气接太湖潮。

是日春方仲，行时兴倍饶。灵岩盘岭路，功德访云寮。

芳玉溪梅绽，柔金陌柳摇。行行见别墅，缓缓度横桥。

宛到前游处，閒看旧咏标。名园实潇洒，古迹半荒寥。

文正风犹在，梓桑泽未遥。小停憩閒馆，更进步层椒。

翠樾茈虒密，苍岩突兀峤。庵传远公法，泉溯白翁谣。

绝顶高无匹，三吴望里要。未称元气复，用是一心焦。